

ที่ มท 0816.3/ว กรมส่งเสริมการปกครองท้องถิ่น

 ถนนนครราชสีมา เขตดุสิต กทม. 10300

 กันยายน 2568

เรื่อง แนวทางการนำหลักสูตรต้านทุจริตศึกษาระดับการศึกษาขั้นพื้นฐาน ไปจัดการเรียนการสอนในสถานศึกษา ..สังกัดองค์กรปกครองส่วนท้องถิ่น ปีการศึกษา 2568

เรียน ผู้ว่าราชการจังหวัด ทุกจังหวัด(ตามรายชื่อแนบท้าย)

อ้างถึง 1. หนังสือกรมส่งเสริมการปกครองท้องถิ่น ด่วนมาก ที่ มท 0816.3/ว 810 ลงวันที่ 1 มีนาคม 2562
 2. หนังสือกรมส่งเสริมการปกครองท้องถิ่น ด่วนมาก ที่ มท 0816.3/ว 4156 ลงวันที่ 9 ตุลาคม 2566

สิ่งที่ส่งมาด้วย 1. สำเนาบันทึกการประชุมคณะอนุกรรมาธิการศึกษาหลักสูตร และการพัฒนา

 ระบบการศึกษาที่มีคุณภาพ ในคณะกรรมาธิการการศึกษา

 สภาผู้แทนราษฎร ครั้งที่ 15 จำนวน 1 ชุด

 2. แผนเป้าหมายการขับเคลื่อนหลักสูตรต้านทุจริตศึกษา ปี พ.ศ. 2566 - 2570 จำนวน 1 ชุด

 ตามที่ กรมส่งเสริมการปกครองท้องถิ่น ได้แจ้งมติคณะรัฐมนตรี วันที่ 18 สิงหาคม 2563
ที่เห็นชอบให้หน่วยงานที่เกี่ยวข้องในการจัดการศึกษาทุกสังกัดนำหลักสูตรต้านทุจริตศึกษา (หลักสูตรการศึกษา
ขั้นพื้นฐาน) ไปปรับใช้ในรูปแบบเปิดเป็นรายวิชาเพิ่มเติม ตามข้อเสนอของสำนักงานป้องกันและปราบปราม
การทุจริตแห่งชาติ (สำนักงาน ป.ป.ช.) และสำนักงาน ป.ป.ช. ได้กำหนดเป้าหมายของแผนเป้าหมาย
การขับเคลื่อนหลักสูตรต้านทุจริตศึกษา ปี พ.ศ. 2566 - 2570 ให้สถานศึกษาสังกัดองค์กรปกครองส่วนท้องถิ่น **นำหลักสูตรต้านทุจริตศึกษาไปจัดการเรียนการสอนในรูปแบบเปิดเป็นรายวิชาเพิ่มเติม ร้อยละ 100
ในปีการศึกษา 2570** ความละเอียดแจ้งแล้ว นั้น

 กรมส่งเสริมการปกครองท้องถิ่น ได้รับการชี้แจงข้อสังเกตจากคณะกรรมาธิการศึกษาหลักสูตร และการพัฒนาระบบการศึกษาที่มีคุณภาพ ในคณะกรรมาธิการศึกษา สภาผู้แทนราษฎร เกี่ยวกับการตีความ
มติคณะรัฐมนตรีดังกล่าวที่อาจคาดเคลื่อน ซึ่งคณะรัฐมนตรีมิได้บังคับให้สถานศึกษาสังกัดองค์กรปกครอง
ส่วนท้องถิ่นนำหลักสูตรต้านทุจริตศึกษา ไปจัดเรียนการสอนในรูปแบบเปิดเป็นรายวิชาเพิ่มเติมทุกแห่ง อีกทั้ง สำนักงาน ป.ป.ช. ได้ชี้แจงต่อคณะกรรมาธิการการศึกษาหลักสูตร และการพัฒนาระบบการศึกษาที่มีคุณภาพ
ว่าการให้สถานศึกษานำหลักสูตรต้านทุจริตศึกษาไปจัดการเรียนการสอนในรูปแบบเปิดเป็นรายวิชาเพิ่มเติม
**ไม่ได้บังคับสถานศึกษา แต่เป็นการขอความร่วมมือ**ให้ดำเนินการ ในการนี้ กรมส่งเสริมการปกครองท้องถิ่นพิจารณาแล้วเห็นว่า เพื่อสร้างความชัดเจนเกี่ยวกับแนวทางการนำหลักสูตรต้านทุจริตศึกษาระดับการศึกษา
ขั้นพื้นฐาน ไปจัดการเรียนการสอนในสถานศึกษาสังกัดองค์กรปกครองส่วนท้องถิ่น ปีการศึกษา 2568 เป็นต้นไป จึงขอความร่วมมือจังหวัดแจ้งองค์กรปกครองส่วนท้องถิ่นที่จัดการศึกษาในระดับประถมศึกษา มัธยมศึกษา และอาชีวศึกษา ทุกแห่ง แจ้งสถานศึกษาในสังกัดทราบแนวทางการนำหลักสูตรต้านทุจริตศึกษาระดับการศึกษาขั้นพื้นฐาน ไปจัดการเรียนการสอนในสถานศึกษาสังกัดองค์กรปกครองส่วนท้องถิ่น ปีการศึกษา 2568 เป็นต้นไป ตามความพร้อม และความเหมาะสมตามแนวทาง ดังนี้

/1. บูรณาการ ...

-2-

 1. บูรณาการการเรียนการสอนในกลุ่มสาระการเรียนรู้สังคมศึกษา ศาสนา และวัฒนธรรม

 2. บูรณาการการเรียนการสอนในกลุ่มสาระการเรียนรู้อื่น ๆ

 3. เปิดเป็นรายวิชาเพิ่มเติม

 4. จัดกิจกรรมเสริมหลักสูตร

 5. จัดกิจกรรมพัฒนาผู้เรียน

 6. บูรณาการกับวิถีชีวิตในสถานศึกษา หรือชั่วโมงลดเวลาเรียน เพิ่มเวลารู้

ทั้งนี้ หากกรมส่งเสริมการปกครองท้องถิ่นได้รับแจ้งการปรับปรุงแผนเป้าหมายการขับเคลื่อนหลักสูตรต้านทุจริตศึกษา ปี พ.ศ. 2566 - 2570 ของสำนักงาน ป.ป.ช. จะแจ้งข้อมูลให้ทราบอีกครั้งหนึ่งรายละเอียดปรากฏตาม
QR Code ท้ายหนังสือนี้

 จึงเรียนมาเพื่อโปรดพิจารณา

 ขอแสดงความนับถือ

 (นายขจร ศรีชวโนทัย)

 อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

รอง.อสถ...................................

ผอ.กศ.......................................

ผอ.กง.สศ..................................

หน.ฝ.คศ.........…………..............

จนท..........................................

กลุ่มงานส่งเสริมการจัดการศึกษาท้องถิ่น

โทร. ๐ ๒๒๔๑ ๙000 ต่อ 5313

ไปรษณีย์อิเล็กทรอนิกส์ saraban@dla.go.th

 **QR Code**

 **สิ่งที่ส่งมาด้วย**



https://bit.ly/46u4xDe